CELEX: 32022D0014
Language: hu
Date: 2021-12-02 00:00:00
Title: A Tanács (EU) 2022/14 határozata (2021. december 2.) a Földközi-tenger tengeri környezetének és partvidékének szennyezés elleni védelméről szóló egyezmény (a Barcelonai Egyezmény) és jegyzőkönyvei szerződő feleinek 22. ülésén a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv (a szárazföldi eredetű szennyezésről szóló jegyzőkönyv) 15. cikke szerinti, a települési szennyvíz és szennyvíziszap kezelésére vonatkozó regionális tervek elfogadásáról szóló határozatra tekintettel az Európai Unió nevében képviselendő álláspontról

2022.1.7.   
               
               
                  HU
               
               
                  Az Európai Unió Hivatalos Lapja
               
               
                  L 4/14
               
            
         A TANÁCS (EU) 2022/14 HATÁROZATA
         (2021. december 2.)
         a Földközi-tenger tengeri környezetének és partvidékének szennyezés elleni védelméről szóló egyezmény (a Barcelonai Egyezmény) és jegyzőkönyvei szerződő feleinek 22. ülésén a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv (a szárazföldi eredetű szennyezésről szóló jegyzőkönyv) 15. cikke szerinti, a települési szennyvíz és szennyvíziszap kezelésére vonatkozó regionális tervek elfogadásáról szóló határozatra tekintettel az Európai Unió nevében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 192. cikke (1) bekezdésére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A Földközi-tenger szárazföldi forrásokból és tevékenységekből származó szennyezés elleni védelméről szóló, a Földközi-tenger tengeri környezetének és partvidékének szennyezés elleni védelméről szóló egyezményhez csatolt (a továbbiakban: a Barcelonai Egyezmény) módosított jegyzőkönyvet (a szárazföldi eredetű szennyezésről szóló jegyzőkönyv) az Unió az 1999/801/EK tanácsi határozattal (1) kötötte meg, és az 2008. május 11-én lépett hatályba.
                  
               
                     (2)
                  
                  
                     A szárazföldi eredetű szennyezésről szóló jegyzőkönyv 15. cikkének (1) bekezdése értelmében a Barcelonai Egyezmény és jegyzőkönyvei szerződő feleinek ülésén a végrehajtásra vonatkozó intézkedéseket és ütemterveket is tartalmazó regionális cselekvési terveket fogadhatnak el.
                  
               
                     (3)
                  
                  
                     2021. december 7. és 10. között tartandó 22. ülésükön a Barcelonai Egyezmény és jegyzőkönyvei szerződő felei várhatóan határozatot fogadnak el a szárazföldi eredetű szennyezésről szóló jegyzőkönyv 15. cikke szerinti, a települési szennyvíz és szennyvíziszap kezelésére vonatkozó regionális tervek (a továbbiakban: a regionális tervek) elfogadásáról (a továbbiakban: a szerződő felek határozata).
                  
               
                     (4)
                  
                  
                     A szerződő felek határozata a környezetvédelemmel kapcsolatos, amely a Szerződés 4. cikke (2) bekezdése e) pontjának értelmében az Unió és a tagállamok megosztott hatáskörébe tartozik. A szerződő felek határozata nem olyan tárgykörbe tartozik, amelyet már jelentős részben szabályoznak ilyen védelemre vonatkozó uniós szabályok. Az Unió nem kíván élni azzal a lehetőséggel, hogy külső hatáskörét gyakorolja a szerződő felek határozata hatálya alá tartozó kérdések tekintetében, amelyekhez kapcsolódóan hatáskörét belső vonatkozásban még nem gyakorolta.
                  
               
                     (5)
                  
                  
                     Helyénvaló meghatározni a Barcelonai Egyezmény és jegyzőkönyvei szerződő feleinek ülésén az Unió nevében képviselendő álláspontot, mivel a szerződő felek határozata révén elfogadandó regionális tervek a szárazföldi eredetű szennyezésről szóló jegyzőkönyv 15. cikkének (3) bekezdése értelmében kötelező érvényűek lesznek az Unióra nézve.
                  
               
                     (6)
                  
                  
                     Mivel a regionális tervek célja, hogy naprakésszé tegyék a Földközi-tenger védelmére vonatkozó követelményeket, módosítsák az Unió nemzetközi kötelezettségvállalásait és törekvéseit, valamint javítsák a környezet védelmét, az Uniónak támogatnia kell a szerződő felek határozatának elfogadását,
                  
               ELFOGADTA EZT A HATÁROZATOT:
         
            1. cikk
            A Barcelonai Egyezmény és jegyzőkönyvei szerződő feleinek 22. ülésén az Unió nevében azt az álláspontot kell képviselni, hogy az Unió támogatja a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv 15. cikke szerinti, a települési szennyvíz és szennyvíziszap kezelésére vonatkozó regionális tervek elfogadásáról szóló határozat elfogadását.
         
         
            2. cikk
            A Barcelonai Egyezmény és jegyzőkönyvei szerződő feleinek 22. ülésén bekövetkező fejlemények fényében az Unió képviselői a helyszíni koordinációs üléseken – a tagállamokkal konzultálva – a Tanács további határozata nélkül megállapodhatnak az 1. cikkben meghatározott álláspont finomításáról.
         
         
            3. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. december 2-án.
            
               
                  a Tanács részéről
               
               
                  az elnök
               
               J. VRTOVEC
            
         
         
            (1)  A Tanács határozata (1999. október 22.) a Földközi-tenger szárazföldi eredetű szennyezés elleni védelméről szóló jegyzőkönyvhöz csatolt módosítások elfogadásáról (Barcelonai egyezmény) (HL L 322., 1999.12.14., 18. o.).